ኢትዮጵያ አካባቢዋን በኃይል በማሰተሳሰር መልካም ሥራ እየሰራች ነው
 -ኢትዮጵያ ለአካባቢዋ አገራት አስተማማኝ የሃይል አቅርቦትን ለመዘርጋት እያከናወነች ያለችው ሥራ መልካም መሆኑን የአሜሪካው የኢነርጂ ሚኒስትር ዶክተር ኤርነስት ሞኒዝ ገለፁ።    ዶክተር ኤርነስት ይህን ያሉት ዛሬ ቀጥሎ የዋለው የአሜሪካ አፍሪካ ኢነርጂ የሚኒስትሮች ጉባኤን አስመልክቶ ከውሃ መስኖና ኢነርጂ ሚኒስትር አቶ አለማየሁ ተገኑ ጋር በመሆን በሰጡት መግለጫ ላይ ነው።ሚኒስትሩ ኢትዮጵያ በምስራቅ አፍሪካ የታዳሽ ኃይል ልማት ትስስር በኩል ለአጎራባች አገራት ኃይልን በማቅረብና በማሰተሳሰር የምታከናወናቸው ፕሮጀክቶች በመልካም ጅምርና በጥሩ እንቅሰቃሴ ላይ ይገኛሉ ብለዋል።የአሜሪካ መንግስትም በፓወር አፍሪካ ኢኒሺየቲቭ አማካኝነት ለኢትዮጵያ የሚያደርገውን የኃይል ልማት እንቅስቃሴ ድጋፉን አጠናክሮ እንደሚቀጥል ተናግረዋል።የኢ.ፌ.ዴ.ሪ የውኃ መሰኖና ኢነርጂ ሚኒስትር አቶ አለማየሁ ተገኑ በበኩላቸው ኢትዮጵያ  ለምስራቅ አፍሪካ የታዳሽ ኃይል ልማት ትስስር  ከፍተኛ አሰተዋፅዖ እያደረገች ነው ፡፡በአሁኑ ወቅትም ለተለያዩ አጎራባች አገራት ኃይልን እያቀረበች እንደሆነም ገልጸዋል።እንደ አቶ አለማየሁ ገለፃ ኢትዮጵያ 8 ሺህ 444 ሜጋ ዋት የኤሌክትሪክ ኃይል የማመንጨት አቅም ያላቸውን የተለያዩ ፕሮጀክቶችን በመገንባት ላይ ትገኛለች።ይህ ደግሞ ለራሷ ግልጋሎት ብቻ ሳይሆን የአካባቢዋ አገራትን በኃይል ለማሰተሳሰር ጭምር በመሆኑ ኢትዮጵያ ለትስስሩ ከፍተኛ ሚና እየተጫወተች ነው ብለዋል።ሚኒስትሮቹ በሁለቱ ቀናት ጉባዔ በኃይል ልማት ላይ የግል ባለሃብቱን በስፋት በሚሳተፍበት፤ የገጠሩን ክፍል የኃይል ተደራሽነት በማሳደግና ከፓወር አፍሪካ ኢኒሺየቲቭ ጋር አብሮ መስራት በሚያስችላቸው ጉዳዮች ላይ ውጤታማ ውይይት ማድረጋቸውንም ተናግረዋል።  (ኢዜአ)